10. การควบคุมภายใน

คณะกรรมการบริษัทและ A-HOST ซึ่งเป็นบริษัทย่อย
ได้ให้ความสำคัญต่อการประเมินประสิทธิภาพของระบบการควบคุมภายในของบริษัทและ A-HOST
เพื่อให้มีความมั่นใจว่า รายงานทางการเงินของบริษัทและ A-HOST
รวมทั้งข้อมูลที่ใช้ในการตัดสินใจมีความถูกต้อง ครบถ้วน และน่าเชื่อถือ โดยบริษัทและ A-HOST
มีคณะกรรมการตรวจสอบจำนวน 3 ท่าน เพื่อดูแลและกำกับระบบควบคุมภายในของบริษัทและ
A-HOST ให้ปฏิบัติตามนโยบายและข้อพึงปฏิบัติที่ได้รับมอบหมาย
และให้เป็นไปตามแผนงานที่ได้รับมอบหมายจากคณะกรรมการบริษัทและ A-HOST
และสอดคล้องตามหลักเกณฑ์ของตลาดหลักทรัพย์และคณะกรรมการกำกับหลักทรัพย์และตลาดหลักทรัพย์

จากการประชุมคณะกรรมการบริษัท ครั้งที่ 2/2551 เมื่อวันที่ 27 กุมภาพันธ์ 2551
โดยมีคณะกรรมการตรวจสอบทั้ง 3 ท่าน เข้าร่วมประชุมด้วยนั้น
คณะกรรมการบริษัทได้ประเมินระบบการควบคุมภายในและการตรวจสอบภายใน
ตามแบบประเมินของคณะกรรมการกำกับหลักทรัพย์และตลาดหลักทรัพย์
โดยได้พิจารณาประเมินระบบการควบคุมภายในของบริษัทในด้านต่าง ๆ 5 ด้าน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม
ตามแบบประเมินความเพียงพอของระบบควบคุมภายในแล้ว คณะกรรมการของบริษัทมีความเห็นว่า
บริษัทมีระบบความควบคุมภายในของบริษัทที่พอเพียงแล้วในสภาพปัจจุบัน
รวมทั้งมีการควบคุมภายในในหัวข้ออื่นของระบบการควบคุมภายในอย่างเพียงพอและเหมาะสมแล้วในสภาพปัจจุบันเช่นเดียวกัน
โดยบริษัทมีระบบการควบคุมภายในโดยเฉพาะในเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหาร หรือผู้ที่เกี่ยวข้องกับบุคคลดังกล่าว (ตามส่วนที่ 3 ข้อ 3.3 ถึงข้อ 3.7
ของแบบประเมินความเพียงพอของระบบควบคุมภายใน)
อย่างเพียงพอเหมาะสมและสามารถป้องกันทรัพย์สินของบริษัทและบริษัทย่อย
อันเกิดจากการที่ผู้บริหารนำไปใช้โดยมิชอบหรือไม่มีอำนาจเพียงพอ
โดยสามารถสรุปผลการประเมินความเพียงพอของระบบการควบคุมภายในของบริษัทในแต่ละด้าน
ได้ดังนี้

องค์กรและสภาพแวดล้อม (Organization Control and Environmental Measure)

เป็นองค์ประกอบที่บริษัทให้ความสำคัญเป็นอย่างยิ่ง
บริษัทได้กำหนดเป้าหมายการดำเนินธุรกิจที่ชัดเจนและมีการทบทวนเป้าหมายอย่างสม่ำเสมอให้สอดคล้องกับสถานการณ์ปัจจุบัน
เพื่อให้บรรลุเป้าหมายในการดำเนินธุรกิจอย่างมีประสิทธิภาพ
รวมทั้งได้จัดโครงสร้างองค์กรที่เหมาะสม
แบ่งแยกหน้าที่ความรับผิดชอบของแต่ละฝ่ายงานอย่างชัดเจน สรรหาพนักงานที่มีคุณภาพ
และมีการพัฒนาพนักงานอย่างต่อเนื่องและเหมาะสมกับการเปลี่ยนแปลงทางธุรกิจ
รวมทั้งการจัดให้ได้รับการอบรมให้มีความรู้อย่างเพียงพอ และสร้างจิตสำนึกด้านจริยธรรม
รวมถึงปลูกฝังให้พนักงานทุกคนทำงานเป็นหนึ่งเดียว
เพื่อมุ่งปรับปรุงและพัฒนาระบบการควบคุมภายในขององค์กรอย่างสร้างสรรค์
และเหมาะสมกับความเปลี่ยนแปลงทางเศรษฐกิจและสังคมในปัจจุบัน

การบริหารความเสี่ยง (Risk Management Measure)

การลงทุนในหลักทรัพย์เป็นธุรกิจหลักของบริษัท ดังนั้น บริษัทจึงได้กำหนดนโยบายการลงทุน
โดยระบุเกี่ยวกับปัจจัยที่ใช้ในการพิจารณาตัดสินใจลงทุนในหลักทรัพย์แต่ละหลักทรัพย์
อัตราผลตอบแทนที่บริษัทควรได้รับ รวมถึงกำหนดระบบการติดตามผลการลงทุน
โดยให้มีการรายงานการลงทุนในหลักทรัพย์นั้น ๆ ต่อคณะกรรมการของบริษัทอย่างสม่ำเสมอ

การควบคุมการปฏิบัติงานของฝ่ายบริหาร (Management Control Activities)

บริษัทมีการแบ่งแยกหน้าที่งาน เพื่อให้เกิดการควบคุมระหว่างกัน
รวมทั้งมีการปรับปรุงอำนาจดำเนินการ
และคู่มือการปฏิบัติงานให้มีความเหมาะสมกับหน้าที่ความรับผิดชอบ
โดยมีการกำหนดให้รายงานการปฏิบัติงานของฝ่ายบริหารต่อคณะกรรมการบริษัทอย่างสม่ำเสมอ
นอกจากนี้ บริษัทได้กำหนดนโยบายการทำธุรกรรมกับบุคคลที่เกี่ยวโยงกัน เพื่อให้
เป็นไปตามกฎหมายและข้อบังคับของตลาดหลักทรัพย์แห่งประเทศไทย
และคำนึงถึงประโยชน์สูงสุดของบริษัทเป็นสำคัญ

ระบบสารสนเทศและการสื่อสารข้อมูล (Information and Communication Measure)

ความก้าวหน้าทางเทคโนโลยีสารสนเทศเป็นปัจจัยหนึ่งที่สำคัญในการรับรู้ข้อมูลที่เป็นปัจจุบัน
ซึ่งเป็นยุคของข้อมูลข่าวสาร ดังนั้น บริษัทจึงได้นำระบบคอมพิวเตอร์มาช่วยในการบริหารข้อมูล
การวางแผน การควบคุมการปฏิบัติงาน และการติดตามผลได้อย่างถูกต้อง ครบถ้วน และทันเวลา
รวมทั้งช่วยในการติดต่อสื่อสารภายในองค์กรให้เกิดความรวดเร็ว และมีประสิทธิภาพ

ระบบการติดตาม (Monitoring)

เป็นปัจจัยที่สำคัญทำให้ผู้บริหารทราบถึงความมีประสิทธิภาพและประสิทธิผลของมาตรการและระบบการควบคุมภายในของบริษัท
เพื่อนำมาปรับปรุงระบบการควบคุมภายในของบริษัทให้มีประสิทธิภาพ และเหมาะสมยิ่งขึ้น ดังนั้น
บริษัทจึงได้กำหนดให้มีการประเมินระบบการควบคุมภายในและพัฒนาให้เหมาะสมกับสภาพแวดล้อมของบริษัทอย่างต่อเนื่อง
รวมทั้งมีการรายงานการติดตามผลต่อคณะกรรมการบริษัท
และคณะกรรมการตรวจสอบอย่างเป็นระบบและต่อเนื่อง

นอกจากนี้ จากการประชุมคณะกรรมการบริษัทของ A-HOST ครั้งที่ 2/2551 เมื่อวันที่ 27
กุมภาพันธ์ 2551 โดยมีคณะกรรมการตรวจสอบทั้ง 3 ท่าน เข้าร่วมประชุมด้วยนั้น
ซึ่งคณะกรรมการบริษัทได้ประเมินระบบการควบคุมภายใน และการตรวจสอบภายใน
ตามแบบประเมินของคณะกรรมการกำกับหลักทรัพย์และตลาดหลักทรัพย์
โดยได้พิจารณาประเมินระบบการควบคุมภายในของ A-HOST ในด้านต่าง ๆ 5 ด้าน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม
ตามแบบประเมินความเพียงพอของระบบควบคุมภายในแล้ว คณะกรรมการบริษัทของ A-HOST
มีความเห็นว่า A-HOST มีระบบความควบคุมภายในของ A-HOST ที่พอเพียงแล้วในสภาพปัจจุบัน
รวมทั้งมีการควบคุมภายในในหัวข้ออื่นของระบบการควบคุมภายในอย่างเพียงพอและเหมาะสมแล้วในสภาพปัจจุบันเช่นเดียวกัน
โดย A-HOST มีระบบการควบคุมภายในโดยเฉพาะในเรื่องการทำธุรกรรมกับผู้ถือหุ้นรายใหญ่
กรรมการ ผู้บริหาร หรือผู้ที่เกี่ยวข้องกับบุคคลดังกล่าว (ตามส่วนที่ 3 ข้อ 3.3 ถึงข้อ 3.7
ของแบบประเมินความเพียงพอของระบบควบคุมภายใน)
อย่างเพียงพอเหมาะสมและสามารถป้องกันทรัพย์สินของ A-HOST
อันเกิดจากการที่ผู้บริหารนำไปใช้โดยมิชอบหรือไม่มีอำนาจเพียงพอ